Natten til lørdag blev der affyret flere skud mod vejskilte ved Vodskov.

En beboer på Graverhusvej øst for Langholt ved Vodskov vågnede kort efter midnat, da han hørte mellem 15 og 20 skud blive affyret. Da Nordjyllands Politi nåede frem til Graverhusvej var skytten over alle bjerge, men politiet så flere vejskilte med skudhuller. Politiet mener, at skuddene er blevet affyret med en riffel. Det fortæller vagtchef Frank Liltorp. Anmelderen har set enten en mørk kassebil eller en stor stationcar køre fra stedet, men det vides endnu ikke, om der var en eller flere gerningsmænd i bilen.